KOMISIJOS KOMUNIKATAS TARYBAI Biudžeto vykdymo vertinimas atsižvelgiant į perviršinio deficito procedūras, taikomas po Komisijos tarnybų 2011 m. rudens prognozės /* COM/2012/04 final */





KOMISIJOS KOMUNIKATAS TARYBAI Biudžeto vykdymo vertinimas atsižvelgiant į perviršinio deficito procedūras, taikomas po Komisijos tarnybų 2011 m. rudens prognozės 1. Apžvalga Patikimų viešųjų finansų, kaip tvaraus ekonomikos augimo ir darbo vietų kūrimo prielaidos, svarba pabrėžiama nuo 2007 m. finansų ir ekonomikos krizės pradžios. Dėl nepakankamai atsargios fiskalinės politikos ir platesnio masto makroekonominio disbalanso kai kurios valstybės narės tapo pažeidžiamos finansų rinkose 2008 m. kilus neramumams. Taikyti ES koordinavimo ir priežiūros mechanizmai buvo nepakankamai griežti ir visapusiški, kad būtų išvengta to, kad tam tikrų valstybių narių padėtis pasidarė pažeidžiama, o tai darė poveikį ir kitoms valstybėms. Siekdama pašalinti šį trūkumą, Komisija 2010 m. rugsėjo mėn. pasiūlė išsamų teisės aktų rinkinį, kuriuo siekiama sugriežtinti biudžeto priežiūrą ir išplėsti politikos priežiūrą, kad ji apimtų ir makroekonominį disbalansą. Teisės aktų rinkinį, vadinamąjį šešių dokumentų rinkinį, Taryba ir Europos Parlamentas galiausiai priėmė 2011 m. lapkričio mėn. ir jis įsigaliojo 2011 m. gruodžio 13 d. Šiuo rinkiniu labai sustiprinamos ekonominės ir biudžeto priežiūros priemonės. Buvo sustiprintos Stabilumo ir augimo pakto, kuris yra svarbiausias šio rinkinio dokumentas, prevencinė ir korekcinė (perviršinio deficito procedūra) funkcijos. Esant tokiai padėčiai, kai 23 valstybėms narėms taikoma perviršinio deficito procedūra, naujos korekcinės funkcijos nuostatos yra itin reikšmingos. Euro zonos valstybėms narėms finansinės sankcijos dabar paprastai taikomos, jei nacionalinės valdžios institucijos nesiima veiksmingų priemonių rekomendacijoms, kurias joms pateikė Taryba pagal Sutarties 126 straipsnio 7 dalį, vykdyti. Visų pirma, 2011 m. lapkričio 16 d. Reglamentu (ES) Nr. 1173/2011 dėl veiksmingo biudžeto priežiūros vykdymo užtikrinimo euro zonoje[1] reikalaujama, kad Komisija rekomenduotų Tarybai nustatyti baudą euro zonos valstybei narei, kuri nesiėmė veiksmingų priemonių perviršinio deficito padėčiai ištaisyti pagal Sutarties 126 straipsnio 8 dalį. Ši nauja taisyklė taikoma bet kuriai euro zonos valstybei narei, kuriai Tarybos sprendimas pagal Sutarties 126 straipsnio 8 dalį skirtas įsigaliojus šešių dokumentų rinkiniui. Griežtas sugriežtintų fiskalinės drausmės taisyklių taikymas yra itin svarbus siekiant užtikrinti euro, kaip stabilios ir stiprios valiutos, patikimumą ir lemiamas veiksnys sprendžiant valstybės garantuotų skolų krizę. Komisija jau iš anksto pareiškė, kad ji nuo pat pradžių griežtai taikys naujas priemones, numatytas teisės aktų rinkinyje. Išsamus biudžeto vykdymo vertinimas atsižvelgiant į taikomas perviršinio deficito procedūras atliktas remiantis 2011 m. lapkričio 10 d. paskelbta Komisijos tarnybų 2011 m. rudens prognoze. Penkios iš 23 valstybių narių, kurioms šiuo metu taikoma perviršinio deficito procedūra, gauna arba gavo paramą pagal finansinės pagalbos programą[2]. Nors biudžeto pokyčius programoje dalyvaujančiose valstybėse reikia vertinti atsižvelgiant į atitinkamos programos dokumentų nuostatas, Komisijos tarnybų atliktas 18 programoje nedalyvaujančių valstybių vertinimas, kaip jos vykdo atitinkamas Tarybos rekomendacijas, pateiktas pagal 126 straipsnio 7 dalį, parodė, kad daugumoje valstybių dėl vykdomos politikos yra padaryta tinkama pažanga siekiant laiku ir tvariai panaikinti perviršinį valdžios sektoriaus deficitą. Tačiau vertinimas taip pat parodė, kad kai kuriose valstybėse narėse, pavyzdžiui, Belgijoje, Kipre, Vengrijoje, Maltoje ir Lenkijoje, kuriose perviršinio deficito padėties ištaisymo terminas jau suėjo arba artėja, t. y. jis buvo 2011 m. arba bus 2012 m., neabejotinai kyla pavojus, kad padėtis nebus laiku ir tvariai ištaisyta. Svarbu pastebėti, jog keturiose iš šių penkių šalių – Vengrijoje, Lenkijoje, Belgijoje ir Kipre – fiskalinių priemonių, kurių imtasi iki Komisijos tarnybų 2011 m. rudens prognozės pateikimo dienos (2011 m. spalio 24 d.), nepakaks tam, kad būtų pasiektas Tarybos rekomenduotas pastangų lygis, jei nebus imtasi tolesnių priemonių. Maltoje ir Vengrijoje, kurių valdžios sektoriaus perviršinio deficito panaikinimo terminas buvo 2011 m., nustatyta, kad tuo atveju, jei nebus imtas tolesnių priemonių valdžios sektoriaus deficitui išlaikyti mažesnės nei 3 % BVP vertės per prognozės laikotarpį, valdžios sektoriaus deficitas nebūtų panaikintas tvariai, kaip to reikalauja Taryba. Atsižvelgdamas į šį vertinimą ir į tai, kad netrukus įsigalios šešių dokumentų rinkinys, už ekonomiką, pinigų reikalus ir eurą atsakingas Komisijos pirmininko pavaduotojas Olli Rehn 2011 m. lapkričio 11 d. atitinkamoms valstybėms narėms nusiuntė raštus. Šios valstybės narės buvo raginamos kuo skubiau priimti 2012 m. biudžetą ir (arba) papildomas priemones, kuriomis būtų užtikrinta, kad perviršinis deficitas bus panaikintas laiku ir tvariai. Nepriėmus taisomųjų priemonių, neišvengiamai reikės imtis tolesnių veiksmų pagal perviršinio deficito procedūrą, pagal kurią galima nustatyti sankcijas. Raginimas imtis papildomų priemonių atitinka 2011 m. spalio 4 d. Tarybos išvadas dėl fiskalinės politikos, kuriose valstybės narės raginamos visapusiškai įgyvendinti pagal Stabilumo ir augimo paktą prisiimtus įsipareigojimus ir konkrečiai nurodoma, kad valstybės, kuriose yra didelis koregavimo pagal perviršinio deficito procedūrą atotrūkis, turėtų konkrečiomis priemonėmis šį atotrūkį panaikinti ne vėliau kaip 2012 m. biudžetuose. Nuo lapkričio mėn. vidurio visos penkios valstybės narės, kurių deficito panaikinimo terminas – 2011 ir 2012 m. ir kuriose pagal Komisijos tarnybų 2011 m. rudens prognozę kyla pavojus, kad perviršinis deficitas nebus laiku ir tvariai panaikintas, priėmė ir paskelbė priemones. Daugeliu atvejų laikoma, kad šių papildomų priemonių pakaks, kad vadovaujantis Tarybos rekomendacijomis perviršinis deficitas būtų tinkamai panaikintas. Tai taikoma Belgijai, Kiprui, Maltai ir Lenkijai. Nepaisant to, kad Vengrija irgi deda papildomų pastangų, iš Komisijos vertinimo matyti, kad šių pastangų vis dar nepakanka, kad būtų užtikrinta tinkama pažanga siekiant tvariai panaikinti perviršinį deficitą. Šiame komunikate pateikiami svarbiausi Komisijos vertinimo elementai. Visų pirma, remiantis Komisijos tarnybų 2011 m. rudens prognoze ir atsižvelgiant į šių penkių valstybių narių iki 2012 m. sausio 9 d. priimtas su biudžetu susijusias iniciatyvas, jame pateikiamas dabartinis Komisijos požiūris į šių valstybių narių biudžeto vykdymą atsižvelgiant į joms taikomą perviršinio deficito procedūrą. Išsamesnis vertinimas pateikiamas kiekvienai iš penkių valstybių skirtuose Komisijos tarnybų darbiniuose dokumentuose, kurie skelbiami kartu su šiuo komunikatu. Atsižvelgdama į šį vertinimą Komisija rekomenduoja Tarybai tęsti Vengrijai taikomą perviršinio deficito procedūrą. Šiuo tikslu Komisija kartu su šiuo komunikatu priima rekomendaciją dėl Tarybos sprendimo pagal Sutarties 126 straipsnio 8 dalį, kurioje nustatyta, kad reaguojant į Tarybos rekomendacijas, pateiktas pagal Sutarties 126 straipsnio 7 dalį, nebuvo imtasi veiksmingų priemonių siekiant ištaisyti perviršinio valdžios sektoriaus deficito padėtį. Vėlesniame etape, Tarybai priėmus sprendimą, kad nebuvo imtasi veiksmingų priemonių, Komisija, vadovaudamasi Stabilumo ir augimo pakto nuostatomis, Vengrijos – valstybės narės, kurios valiuta nėra euro – atžvilgiu priims rekomendaciją dėl naujos Tarybos rekomendacijos pagal Sutarties 126 straipsnio 7 dalį siekiant ištaisyti perviršinio valdžios sektoriaus deficito padėtį. Šią rekomendaciją Taryba priims per du mėnesius nuo Tarybos sprendimo, kuriuo nustatoma, kad nebuvo imtasi veiksmingų priemonių. Tarybai priėmus sprendimą, kad nebuvo imtasi veiksmingų priemonių, Komisija, vadovaudamasi Tarybos reglamento (EB) Nr. 1084/2006 nuostatomis, gali apsvarstyti ir galimybę parengti Tarybai pasiūlymą laikinai sustabdyti Sanglaudos fondo įsipareigojimų Vengrijai vykdymą. Iš Komisijos tarnybų 2011 m. rudens prognozės taip pat matyti, kad kai kuriose valstybėse narėse, kurių valdžios sektoriaus perviršinio deficito panaikinimo terminas yra 2013 m., taip pat yra biudžeto koregavimo atotrūkis. Tos valstybės narės turi nedelsiant, visų pirma, rengdamos biudžeto planus, kuriuos pagal 2012 m. Europos semestrą reikia pateikti atnaujintose stabilumo arba konvergencijos programose, numatyti, kaip sumažinti šį atotrūkį. Komisija toliau stebės, kaip vykdomas visų valstybių narių, kurioms šiuo metu taikoma perviršinio deficito procedūra, įskaitant penkias valstybes, kurioms skirtas šis komunikatas, biudžetas. Kitas išsamus vertinimas bus atliktas rengiant Komisijos tarnybų 2012 m. pavasario prognozę. 2. Konkrečių valstybių vertinimas 2.1. Belgija Rekomendacijose, pateiktose 2009 m. gruodžio 2 d. pagal Sutarties 126 straipsnio 7 dalį, Taryba rekomendavo Belgijai iki 2012 m. patikimai ir tvariai sumažinti deficitą, kad jis neviršytų 3 % BVP, ir užtikrinti, kad 2010–2012 m. vidutinė metinė fiskalinių priemonių vertė sudarytų ¾ % BVP. Komisijos tarnybų 2011 m. rudens prognozėje numatyta, kad 2011 m. valdžios sektoriaus deficitas sieks 3,6 % BVP ir, darant prielaidą, kad tolesnių priemonių imtasi nebus, 2012 m. jis siektų 4,6 % BVP, o 2013 m. – 4,5 % BVP. Be to, apskaičiuotas vidutinis metinis struktūrinio balanso pokytis 2010–2012 m. (-0,1 % BVP) buvo gerokai mažesnis negu Tarybos rekomenduojama fiskalinių priemonių vertė. Todėl numatytas valdžios sektoriaus biudžeto deficito mažinimas ir fiskalinės priemonės neatitinka siekio laiku ir tvariai panaikinti perviršinį deficitą. Paskelbus 2011 m. rudens prognozę, Belgijos vyriausybė pasiekė susitarimą dėl 2012 m. biudžeto pasiūlymo, kuris Parlamentui oficialiai pateiktas 2011 m. gruodžio 21 d. Remiantis Komisijos atliktu Belgijos valdžios institucijų iki 2012 m. sausio 9 d. oficialiai paskelbtų priemonių vertinimu numatoma, kad 2012 m. valdžios sektoriaus deficitas sieks 2,9 % BVP, o 2013 m. – 2 ¾ % BVP (žr. 1 lentelę). Todėl atsižvelgiant į visas iki 2012 m. sausio 9 d. paskelbtas priemones galima teigti, kad Belgijos valdžios institucijos ėmėsi veiksmingų priemonių siekdamos laiku ir tvariai panaikinti perviršinį deficitą. Išsamesnis vertinimas pateikiamas Belgijai skirtame Komisijos tarnybų darbiniame dokumente, kuris skelbiamas kartu su šiuo komunikatu. Atsižvelgdama į pateiktą vertinimą Komisija mano, kad šiuo metu nebūtina imtis papildomų veiksmų Belgijai taikant perviršinio deficito procedūrą. Komisija ir toliau atidžiai stebės Belgijos biudžeto pokyčius pagal Sutartį ir Stabilumo ir augimo paktą. 1 lentelė. Belgija. Biudžeto projekcijų palyginimas, valdžios sektoriaus balansas (% BVP) || 2011 m. || 2012 m. || 2013 m. COM 2011 m. RP || -3,6 || -4,6 || -4,5 Nacionalinės institucijos || -3,6 || -2,8 || -1,8* 2012 m. sausio mėn. COM || -4,1** || -2,9 || -2 ¾ Pastabos: COM 2011 m. RP – Komisijos tarnybų 2011 m. rudens prognozė. 2012 m. sausio mėn. COM – 2012 m. sausio mėn. Komisijos tarnybų vertinimas. Nacionalinių institucijų projekcijose (2011 m. gruodžio 21 d.) ir 2012 m. sausio mėn. Komisijos tarnybų vertinime atsižvelgiama į vyriausybės priimtas priemones, kurios yra įtrauktos į 2012 m. biudžeto projektą. * Pagal 2011 m. balandžio mėn. atnaujintą Stabilumo programą 2013 m. tikslas buvo 1,8 % BVP; kol kas 2012 m. biudžeto projekte nėra numatyta 2013 m. tikslų. ** Peržiūrėta atsižvelgiant į naują informaciją apie mažesnes, nei tikėtasi, pajamas ir papildomas išlaidas, susijusias su Dexia banko gelbėjimu. Šaltiniai: Komisijos tarnybos ir nacionalinės projekcijos. 2.2. Kipras Rekomendacijose, pateiktose 2010 m. liepos 13 d. pagal Sutarties 126 straipsnio 7 dalį, Taryba rekomendavo Kiprui iki 2012 m. patikimai ir tvariai sumažinti valdžios sektoriaus deficitą, kad jis neviršytų 3 % BVP, ir užtikrinti, kad 2011–2012 m. vidutinė metinė fiskalinių priemonių vertė būtų ne mažesnė kaip 1 ½ % BVP. Komisijos tarnybų 2011 m. rudens prognozėje numatyta, kad 2011 m. valdžios sektoriaus deficitas sieks 6,7 % BVP, 2012 m. – 4,9 % BVP ir, darant prielaidą, kad tolesnių priemonių imtasi nebus, 2013 m. jis siektų 4,7 % BVP. Be to, apskaičiuotas vidutinis metinis struktūrinio balanso pokytis 2011–2012 m. (0,7 % BVP) buvo gerokai mažesnis negu Tarybos rekomenduojama fiskalinių priemonių vertė. Todėl numatytas valdžios sektoriaus biudžeto deficito mažinimas ir fiskalinės priemonės neatitinka siekio laiku ir tvariai panaikinti perviršinį deficitą. Paskelbus 2011 m. rudens prognozę, 2011 m. gruodžio 16 d. Kipro Parlamentas priėmė 2012 m. biudžeto įstatymą ir papildomų konsolidavimo priemonių rinkinį. Remdamasi atliktu 2012 m. biudžeto ir papildomų priemonių vertinimu Komisija numato, kad valdžios sektoriaus deficitas 2012 m. sumažės iki 2,7 % BVP, o 2013 m. – iki 1,8 % (žr. 2 lentelę). Išsamesnis vertinimas pateikiamas Kiprui skirtame Komisijos tarnybų darbiniame dokumente, kuris skelbiamas kartu su šiuo komunikatu. Remiantis šiuo metu turima informacija galima teigti, kad Kipro valdžios institucijos ėmėsi veiksmingų priemonių siekdamos laiku ir tvariai panaikinti perviršinį deficitą. Visų pirma, Kipro valdžios institucijos nustatė išlaidomis grindžiamą konsolidavimo strategiją ir priėmė 2012 m. biudžetą remdamosi atsargiomis makroekonominėmis prielaidomis, taip pat ėmėsi papildomų priemonių deficitui mažinti. Atsižvelgdama į pateiktą vertinimą Komisija mano, kad šiuo metu nebūtina imtis papildomų veiksmų Kiprui taikant perviršinio deficito procedūrą. Komisija ir toliau atidžiai stebės Kipro biudžeto pokyčius pagal Sutartį ir Stabilumo ir augimo paktą. 2 lentelė. Kipras. Biudžeto projekcijų palyginimas, valdžios sektoriaus balansas (% BVP) || 2011 m. || 2012 m. || 2013 m. COM 2011 m. RP || -6,7 || -4,9 || -4,7 Nacionalinės institucijos || || > -2,5 || > -1,0 2012 m. sausio mėn. COM || || -2,7 || -1,8 Pastabos: COM 2011 m. RP – Komisijos tarnybų 2011 m. rudens prognozė. 2012 m. sausio mėn. COM – 2012 m. sausio mėn. Komisijos tarnybų vertinimas. Nacionalinių institucijų projekcijose (2011 m. gruodžio mėn.) ir 2012 m. sausio mėn. Komisijos tarnybų vertinime atsižvelgiama į vyriausybės priimtas priemones, kurios yra įtrauktos į 2012 m. biudžeto projektą ir į papildomą konsolidavimo priemonių rinkinį, kurį vyriausybė priėmė 2011 m. gruodžio mėn. Šaltiniai: Komisijos tarnybos ir nacionalinės projekcijos. 2.3. Vengrija Rekomendacijose, pateiktose 2009 m. liepos 7 d. pagal Europos Bendrijų steigimo sutarties 104 straipsnio 7 dalį[3], Taryba rekomendavo Vengrijai iki 2011 m. patikimai ir tvariai sumažinti deficitą, kad jis neviršytų 3 % BVP, ir užtikrinti, kad 2010–2011 m. bendra fiskalinių priemonių vertė būtų ne mažesnė kaip 0,5 % BVP. Remiantis Komisijos tarnybų 2011 m. rudens prognoze numatyta, kad dėl taikomų laikino pobūdžio priemonių 2011 m. Vengrijoje bus pasiektas 3,6 % BVP perteklius, ir, darant prielaidą, kad nebus imtasi papildomų konsolidavimo priemonių, 2012 m. deficitas sieks 2,8 % BVP, įskaitant laikino pobūdžio priemones, o 2013 m. – 3,7 % BVP. Kadangi laikino pobūdžio priemonėmis biudžeto būklė nepagerinta, 2010–2011 m. numatyta, kad struktūrinio biudžeto balansas iš esmės pablogės 2 ¾ % BVP, priešingai nei Tarybos rekomenduotas pagerėjimas. Todėl numatytas valdžios sektoriaus biudžeto deficito mažinimas ir fiskalinės priemonės neatitinka siekio laiku ir tvariai panaikinti perviršinį deficitą. Paskelbus 2011 m. rudens prognozę, į patvirtintą 2012 m. biudžetą buvo įtrauktos papildomos (palyginti su biudžeto projektu) išlaidų ir pajamų priemonės. Be to, Vengrijos valdžios institucijos toliau tikslino savo struktūrinių reformų programą ir 2011 m. gruodžio 15 d. priėmė papildomas konsolidavimo priemones. Tą pačią dieną sudarytas vyriausybės ir bankų sektoriaus susitarimas dėl to, kaip pasidalinti naštą, susidariusią dėl sunkumų patiriantiems hipotekos paskolų gavėjams taikomų paramos schemų. Remiantis Komisijos atliktu šių priemonių vertinimu ir 2011 m. rudens prognoze numatoma, kad 2012 m. valdžios sektoriaus deficitas sieks 2 ¾ % BVP, o 2013 m. – 3 ¼ % BVP (žr. 3 lentelę), net neatsižvelgiant į galimą neigiamą prastėjančio makroekonominio scenarijaus poveikį ir į didesnį valstybės obligacijų pajamingumą. Todėl atsižvelgus į visas Vengrijos valdžios institucijų iki 2011 m. pabaigos viešai paskelbtas priemones, daroma išvada, kad neužtikrinama tinkama pažanga siekiant laiku ir tvariai panaikinti perviršinį deficitą. Atsižvelgdama į visa tai Komisija priėmė rekomendaciją dėl Tarybos sprendimo pagal Sutarties 126 straipsnio 8 dalį, kuriuo nustatoma, kad veiksmų, kurių imtasi, nepakako. Išsamesnis vertinimas pateikiamas Vengrijai skirtame Komisijos tarnybų darbiniame dokumente, kuris skelbiamas kartu su šiuo komunikatu. 3 lentelė. Vengrija. Biudžeto projekcijų palyginimas, valdžios sektoriaus balansas (% BVP) || 2011 m. || 2012 m. || 2013 m. COM 2011 m. RP || 3,6 || -2,8 || -3,7 Nacionalinės institucijos || 3,9 || -2,5 || -2,2 2012 m. sausio mėn. COM || 3,5 || -2 ¾ || -3 ¼ Pastabos COM 2011 m. RP – Komisijos tarnybų 2011 m. rudens prognozė. 2012 m. sausio mėn. COM – 2012 m. sausio mėn. Komisijos tarnybų vertinimas. Nacionalinių institucijų projekcijose (2011 m. rugsėjo 30 d., Komisijai patvirtintose 2011 m. gruodžio 15 d.) ir 2012 m. sausio mėn. Komisijos tarnybų vertinime atsižvelgiama į priemones, kurios yra įtrauktos į 2012 m. biudžeto projektą ir į papildomą konsolidavimo priemonių rinkinį, priimtą 2011 m. gruodžio 15 d. Šaltiniai: Komisijos tarnybos ir nacionalinės projekcijos. 2.4. Malta Rekomendacijose, pateiktose 2010 m. vasario 16 d. pagal Sutarties 126 straipsnio 7 dalį, Taryba rekomendavo Maltai iki 2011 m. patikimai ir tvariai sumažinti deficitą, kad jis neviršytų 3 % BVP, ir užtikrinti, kad 2011 m. fiskalinių priemonių vertė sudarytų ¾ % BVP. 2011 m. lapkričio 10 d. paskelbtoje Komisijos tarnybų 2011 m. rudens prognozėje numatyta, kad 2011 m. valdžios sektoriaus deficitas sieks 3 % BVP ir, darant prielaidą, kad tolesnių priemonių imtasi nebus, numatyta, kad deficitas toliau didės ir 2012 m. jis sieks 3,5 % BVP, o 2013 m. – 3,6 % BVP. Nors numatytas struktūrinio balanso pokytis 2011 m. atitiko Tarybos rekomenduotas fiskalines priemones, numatytas valdžios sektoriaus biudžeto deficito mažinimas neatitinka siekio tvariai panaikinti perviršinį deficitą. Paskelbus 2011 m. rudens prognozę, 2011 m. lapkričio 14 d. Maltos vyriausybė priėmė 2012 m. biudžeto projektą. Remiantis Komisijos atliktu biudžeto vertinimu valdžios sektoriaus deficito projekcijos atnaujintos ir pagal jas deficitas 2012 m. sieks 2,6 % BVP, o 2013 m. – 2,9 % BVP (žr. 4 lentelę). Išsamesnis vertinimas pateikiamas Maltai skirtame Komisijos tarnybų darbiniame dokumente, kuris skelbiamas kartu su šiuo komunikatu. Remiantis šiuo metu turima informacija galima teigti, kad Maltos valdžios institucijos ėmėsi veiksmingų priemonių siekdamos laiku ir tvariai panaikinti perviršinį deficitą. Visų pirma, Maltos valdžios institucijos priėmė 2012 m. biudžetą, į kurį įtrauktos priemonės, skirtos deficitui suvaldyti. Atsižvelgdama į pateiktą vertinimą Komisija mano, kad šiuo metu nebūtina imtis papildomų veiksmų Maltai taikant perviršinio deficito procedūrą. Komisija ir toliau atidžiai stebės Maltos biudžeto pokyčius pagal Sutartį ir Stabilumo ir augimo paktą. 4 lentelė. Malta. Biudžeto projekcijų palyginimas, valdžios sektoriaus balansas (% BVP) || 2011 m. || 2012 m. || 2013 m. COM 2011 m. RP || -3,0 || -3,5 || -3,6 Nacionalinės institucijos || -2,8 || -2,3 || -1,8 2012 m. sausio mėn. COM || -3,0 || -2,6 || -2,9 Pastabos: COM 2011 m. RP – Komisijos tarnybų 2011 m. rudens prognozė. 2012 m. sausio mėn. COM – 2012 m. sausio mėn. Komisijos tarnybų vertinimas. Nacionalinės projekcijos grindžiamos nacionalinių institucijų pateikta informacija, kuri papildo pranešimą apie 2012 m. biudžetą. Nacionalinėse projekcijose ir 2012 m. sausio mėn. Komisijos tarnybų vertinime atsižvelgiama į priemones, kurios yra įtrauktos į 2012 m. biudžeto projektą. Šaltiniai: Komisijos tarnybos ir nacionalinės projekcijos. 2.5. Lenkija Rekomendacijose, pateiktose 2009 m. liepos 6 d. pagal Europos Bendrijų steigimo sutarties 104 straipsnio 7 dalį[4], Taryba rekomendavo Lenkijai iki 2012 m. patikimai ir tvariai sumažinti deficitą, kad jis neviršytų 3 % BVP, ir užtikrinti, kad 2010–2012 m. vidutinė metinė fiskalinių priemonių vertė būtų ne mažesnė kaip 1¼ % BVP. Komisijos tarnybų 2011 m. rudens prognozėje numatyta, kad 2011 m. valdžios sektoriaus deficitas sieks 5,6 % BVP, 2012 m. – 4,0 % BVP ir, darant prielaidą, kad tolesnių priemonių imtasi nebus, 2013 m. jis siektų 3,1 % BVP. Be to, atsižvelgiant į makroekonominio scenarijaus pasikeitimą, palyginti su projekcijomis, kuriomis grindžiamos pagal perviršinio deficito procedūrą pateiktos rekomendacijos (pvz., Komisijos tarnybų 2009 m. pavasario prognozė), ir 2011 m. rudens prognoze, ypač dėl to, kad Lenkija turėjo naudos iš to, kad jos vidutinės trukmės ekonomikos augimo perspektyvos buvo įvertintos palankiau, apskaičiuotas vidutinis metinis struktūrinio balanso pokytis 2010–2012 m. nepasiekė Tarybos rekomenduoto koregavimo masto. Todėl numatytas valdžios sektoriaus biudžeto deficito mažinimas ir fiskalinės priemonės šiame etape neatitinka siekio laiku ir tvariai panaikinti perviršinį deficitą. Paskelbus 2011 m. rudens prognozę, 2011 m. gruodžio 8 d. nauja Lenkijos vyriausybė priėmė peržiūrėtą 2012 m. biudžeto įstatymą. Remiantis Komisijos atliktu peržiūrėto biudžeto vertinimu ir 2011 m. rudens prognoze numatoma, kad 2012 m. valdžios sektoriaus deficitas sieks 3,3 % BVP, o 2013 m. – 2,6 % BVP (žr. 5 lentelę). Išsamesnis vertinimas pateikiamas Lenkijai skirtame Komisijos tarnybų darbiniame dokumente, kuris skelbiamas kartu su šiuo komunikatu. Lenkijos atveju vertinimas atsižvelgiant į taikomą perviršinio deficito procedūrą turi būti atliekamas atsižvelgiant į šešių dokumentų rinkinio nuostatas, susijusias su sisteminės pensijų reformos poveikiu biudžetui. Visų pirma, jeigu deficito perviršis, palyginti su 3 % BVP pamatine verte, susidaro ir dėl tokios pensijų reformos poveikio, į reformos visų tiesioginių grynųjų išlaidų poveikį valstybės biudžetui bus atsižvelgiama, jeigu i) deficitas smarkiai ir nuolat mažėja ir priartėja prie 3 % BVP pamatinės vertės, ii) bendrasis valdžios sektoriaus skolos santykis neviršija 60 % BVP ir iii) išlaikomas bendras fiskalinis tvarumas. 3,3 % BVP deficitas, kurio tikisi Komisijos tarnybos, atsižvelgdamos į priemones, paskelbtas ir (arba) priimtas po to, kai buvo parengta 2011 m. rudens prognozė, gali būti laikomas artimu pamatinei vertei, o skolos ir BVP santykis yra tvariai sumažintas iki mažesnės negu 60 % BVP pamatinės vertės. Pagal Tarybos reglamentą (ES) Nr. 1177/2011[5] dėl to galima atsižvelgti į sisteminės pensijų reformos išlaidas. Iki 2020 m. skolos santykis būtų palyginti stabilus ir siektų 56 % BVP, darant prielaidą, kad, be numatytųjų Komisijos tarnybų 2011 m. rudens prognozėje, nebus jokių kitų politikos pokyčių. Lenkijos valdžios institucijų skaičiavimu, 2012 m. tokios pensijų reformos tiesioginės grynosios išlaidos sudarys maždaug 0,6 % BVP. Remiantis šiuo metu turima informacija galima teigti, kad Lenkijos valdžios institucijos ėmėsi veiksmingų priemonių siekdamos laiku ir tvariai panaikinti perviršinį deficitą. Atsižvelgdama į pateiktą vertinimą (ir į 1999 m. pradėtos sisteminės pensijų reformos tiesiogines grynąsias išlaidas), Komisija mano, kad šiuo metu nebūtina imtis papildomų veiksmų Lenkijai taikant perviršinio deficito procedūrą. Komisija ir toliau atidžiai stebės Lenkijos biudžeto pokyčius pagal Sutartį ir Stabilumo ir augimo paktą. 5 lentelė. Lenkija. Biudžeto projekcijų palyginimas, valdžios sektoriaus balansas (% BVP) || 2011 m. || 2012 m. || 2013 m. COM 2011 m. RP || -5,6 || -4,0 || -3,1 2011 m. KP || -5,6 || -2,9 || -2,5 2012 m. biudžeto įstatymo projektas || Netaikoma || -2,9* || Netaikoma 2012 m. sausio mėn. COM || -5,6 || -3,3 || -2,6 Pastabos: COM 2011 m. RP – Komisijos tarnybų 2011 m. rudens prognozė. 2011 m. KP – 2011 m. balandžio mėn. atnaujinta Konvergencijos programa. 2012 m. sausio mėn. COM – 2012 m. sausio mėn. Komisijos tarnybų vertinimas. 2012 m. sausio mėn. Komisijos tarnybų vertinime atsižvelgiama į vyriausybės priimtas priemones, kurios yra įtrauktos į 2012 m. biudžeto įstatymo ESA95projektą. * 2012 m. biudžeto įstatymo projekte pateikiamas biudžeto balansas apskaičiuojamas pagal nacionalinį metodą, grindžiamą pinigų apskaita, kuris nėra tiesiogiai palyginamas su ESS95 kaupiamosios apskaitos metodu. Šaltiniai: Komisijos tarnybos ir nacionalinės projekcijos. [1] OL L 306, 2011 11 23, p. 5. [2] Graikija, Airija, Portugalija, Rumunija ir Latvija. Latvijos mokėjimų balanso programa nustoja galioti 2012 m. sausio 20 d. [3] Atitinkamas Sutarties dėl Europos Sąjungos veikimo, kuri įsigaliojo 2009 m. gruodžio 1 d., straipsnis – 126 straipsnis. [4] Atitinkamas Sutarties dėl Europos Sąjungos veikimo, kuri įsigaliojo 2009 m. gruodžio 1 d., straipsnis – 126 straipsnis. [5] Žr. 1 straipsnio 2c dalį. Šiuo reglamentu iš dalies pakeistos sąlygos, kuriomis galima atsižvelgti į biudžeto išlaidas, susijusias su privalomosios visiškai finansuojamos pensijų kaupimo pakopos įvedimu nacionalinėje pensijų sistemoje, vertinant tinkamą pažangą siekiant laiku ir tvariai panaikinti deficito perviršį. Valstybių narių, kurioms taikoma perviršinio deficito procedūra, atveju, kai deficito perviršis, palyginti su 3 % BVP pamatine verte, susidaro ir dėl tokios pensijų reformos poveikio, į reformos visų tiesioginių grynųjų išlaidų poveikį valstybės biudžetui bus atsižvelgiama, jeigu i) deficitas smarkiai ir nuolat mažėja ir priartėja prie 3 % BVP pamatinės vertės, ii) bendrasis valdžios sektoriaus skolos santykis neviršija 60 % BVP ir iii) išlaikomas bendras fiskalinis tvarumas.